สปส.ปล่อยกู้ซ่อมบ้านน้ำท่วม
สปส.ปล่อยกู้ผู้ประกันตนซ่อมบ้านน้ำท่วมคิดดอกเบี้ย 2.5% คงที่ 2 ปี
12 ต.ค. 2554

สปส.ปล่อยกู้ผู้ประกันตนซ่อมบ้านน้ำท่วมคิดดอกเบี้ย 2.5% คงที่ 2 ปี  
นายจีรศักดิ์ สุคนธชาติ เลขาธิการสำนักงานประกันสังคม (สปส.)  เปิดเผยว่า  สปส.ขยายเวลาการให้ผู้ประกันตนยื่นกู้ “โครงการประกันสังคมเคียงข้างผู้ประกันตนต้านอุทกภัย” เพิ่มขึ้นอีก 6 เดือนสิ้นสุด 30 เม.ย. 2555 ให้ผู้ประกันตนนำเงินมาซ่อมแซมบ้านที่ถูกน้ำท่วม คิดดอกเบี้ย 2.5 % ต่อปีคงที่ 2 ปี  ซึ่งสามารถยื่นกู้กับธนาคารทั้ง 4 แห่ง ได้แก่ ธนาคารอิสลามแห่งประเทศไทย ธนาคารกรุงไทย  ธนาคารนครหลวงไทย(ธนชาต) และธนาคารออมสิน ในวงเงินรายละไม่เกิน 50,000 บาท 
ทั้งนี้ ผู้ประกันตนที่มีความประสงค์จะยื่นกู้ต้องเตรียมหนังสือรับรองความเป็นผู้ประกันตน (ขอรับได้ที่ สปส. เขตพื้นที่ สปส.จังหวัด/สาขา) เอกสารการทำงาน และสถานะการเงิน เช่นหนังสือรับรอง การทำงานระบุรายได้/สลิปเงินเดือนย้อนหลัง 3 เดือน   ( ม.40 ใช้สมุดบัญชีรับ-จ่ายเงิน หรือ บุคคลค้ำประกันที่เป็นผู้มีรายได้ประจำ เกิน 7,500 บาทขึ้นไป)สำเนาทะเบียนบ้าน บัตรประชาชน สมุดบัญชีเงินฝากธนาคารแสดงรายได้ย้อนหลัง 3 เดือน รูปถ่ายบ้านที่ถูกน้ำท่วม หรือสิ่งที่สามารถยืนยันและพิสูจน์ได้ว่าบ้านที่พักอาศัยได้รับผลกระทบจริง(ตามที่ธนาคารเห็นสมควร) สัญญาจ้างช่างทำการซ่อมแซมบ้าน 
นอกจากนี้สปส.ได้จัดให้มีโครงการช่วยเหลือสถานประกอบการที่ประสบอุทกภัยสามารถยื่นขอสินเชื่อได้ โดยกำหนดวงเงินต่อรายสูงสุดไม่เกิน 1 ล้านบาท อัตราดอกเบี้ยเงินกู้ 3% ต่อปี คงที่ 3 ปี ทั้งนี้สามารถยื่นกู้กับธนาคาร 3 แห่ง คือ ธนาคารกรุงไทย จำกัด (มหาชน) ธนาคารออมสิน และธนาคารอิสลามแห่งประเทศไทย